b'\n_START_ARTICLE_\nEspen Bredesen\n_START_PARAGRAPH_\nEspen Bredesen (s. 2. helmikuuta 1968 Oslo, Norja) on norjalainen entinen m\xc3\xa4kihypp\xc3\xa4\xc3\xa4j\xc3\xa4._NEWLINE_Bredesenin huippuvuodet ajoittuvat 1990-luvun alkupuolelle. 1993 MM-kisoissa Ruotsin Falunissa h\xc3\xa4n voitti kultaa suur- ja joukkuem\xc3\xa4est\xc3\xa4. Seuraavalla kaudella 1993-1994 h\xc3\xa4n voitti maailmancupin, Keski-Euroopan m\xc3\xa4kiviikon, normaalim\xc3\xa4en kultamitalin ja suurm\xc3\xa4en hopeaa Saksan Jens Wei\xc3\x9fflogin takana Lillehammerin olympialaisista sek\xc3\xa4 lentom\xc3\xa4en MM-hopeaa. Ensimm\xc3\xa4iset aikuisten arvokilpailut Bredesenin uralla olivat Val di Fiemmen MM-kilpailut 1991, joissa h\xc3\xa4n osallistui kaikkiin kolmeen kilpailuun, sijoitukset joukkuem\xc3\xa4ess\xc3\xa4 4., suurm\xc3\xa4ess\xc3\xa4 16. ja normaalim\xc3\xa4ess\xc3\xa4 52. MM-kisoissa Norjan Trondheimiss\xc3\xa4 1997 Espen Bredesen johti ensimm\xc3\xa4isen kierroksen j\xc3\xa4lkeen normaalim\xc3\xa4en kilpailua, mutta toisen kierroksen ep\xc3\xa4onnistuminen pudotti h\xc3\xa4net sijalle 15. Bredesen osallistui joukkuem\xc3\xa4keen, jossa Norjan sijoitus oli viides. Suurm\xc3\xa4en kilpailussa h\xc3\xa4n oli lopputuloksissa 34._NEWLINE_Norjan m\xc3\xa4kihyppymestaruuden Bredesen voitti normaalim\xc3\xa4ess\xc3\xa4 vuosina 1991, 1992, 1993, 1997 ja 1998, ja suurm\xc3\xa4ess\xc3\xa4 1991, 1993, 1994 sek\xc3\xa4 1996. H\xc3\xa4n hypp\xc3\xa4si lis\xc3\xa4ksi kaksi kertaa uuden maailmanenn\xc3\xa4tyksen, 209 metri\xc3\xa4 vuonna 1994 ja 210 metri\xc3\xa4 vuonna 1997.'